ร้านส้มตำ บรรยากาศโอเพ่นแอร์ ริมถนนเพชรเกษม ที่จอดรถสะดวกสบาย เข้ามาจอดด้านหน้าร้านได้เลยค่ะ

วันที่ไปทานเป็นวันธรรมดา ช่วงบ่ายๆ มีแขกก่อนหน้าแล้ว 1 โต๊ะ เข้าไปถึงเลือกที่นั่งเหมาะ พนักงานก็จะนำเมนูอาหารมาให้ติ๊กเลือกว่าจะสั่งอะไร พอเห็นเมนูแล้วแปลกใจนิดหน่อยค่ะ เพราะในเมนู ไม่แสดง ราคาอาหารต่อจานเลย  (กะจะให้ลูกค้าใจเต้นตึกตั๊ก ตอนเชคบิล ป่าวน๊า อิอิ ) แต่ไม่เป็นไรค่ะ เพราะมิ้นท์ตามรอย "ครูปู" มาชิม ทำการบ้านมาแล้วเรียบร้อย แทบไม่ต้องคิดเลย เลยสั่งเมนูเดียวกับครูปู เป๊ะ ^^  

เนื่องจากก่อนมาทานร้านนี้ มิ้นท์แวะทานร้านอื่นมาบ้างแล้ว (อันที่จริงกะจะมาลองทานกับเล่นๆ) และมากันแค่ 2 คน ที่สั่งไปก็มีส้มตำไทยไข่เค็ม กับปลาคังทอดน้ำปลา ข้าวสวย 1จาน และ ข้าวเหนียว 1 ถุง  ค่ะ 

หลังจากรับออร์เดอร์ พนักงานเสิร์ฟ ก็ยกน้ำแข็งมาให้  1ถังเล็ก  (เอิ่มมม แอบอึ้งเล็กน้อย  -_-")  และไม่เกิน 5 นาทีส้มตำไทยไข่เค็ม ก็มา วันนี้ทางร้านคลุกมาให้เรียบร้อย  มิ้นท์ก็รออาหารอีก 1 อย่าง คือปลาคังทอดน้ำปลา จานนี้รอนานพอสมควร ประมาณ เกือบ 20 นาทีค่ะ  

ส้มตำไทยไข่เค็ม (40 บาท)  ตอนที่สั่งไป ไม่ได้รีเควสว่าเอารสไหน เผ็ดมาก เผ็ดน้อย  คนที่ไปด้วยกันยังถามมิ้นท์ว่า แล้วสั่งเขาไปรึเปล่าว่าใส่พริกกี่เม็ด เขากลัวว่าถ้าเผ็ดมาก มิ้นท์จะทานไม่ได้  มิ้นท์ก็ส่ายหน้า ฮึ ปล่าว ไม่ได้สั่งอะไร สั่งแค่ตำไทยไข่เค็ม เฉยๆ 555  พอจานนี้มาเสิร์ฟ มิ้นท์ชิม โอเคค่ะ ทานได้ ไม่เผ็ดเลย รอดไป ^^  ส้มตำรสชาติใช้ได้ค่ะ กลมกล่อม เปรี้ยวๆ หวานๆ 

ปลาคังทอดน้ำปลา (150 บาท) เสริ์ฟมาแบบเพิ่งทอดร้อนๆ  ปลาหั่นเป็นชิ้นเล็กๆ บางๆ  ชุปแป้งทอดมานิดหน่อย ทอดมากรอบดีค่ะ โรยกระเทียมเจียวหอมๆ 

หลังจากทานเสร็จเช็คบิล  หมดไป 220 บาทค่ะ เป็น ส้มตำไทยไข่เค็ม 40 บาท ,ปลาคังทอดน้ำปลา 150 บาท ,ข้าวสวย ข้าวเหนียว จานละ 10 บาท , น้ำแข็งถังเล็ก 10 บาท  น้ำเปล่า ไม่ได้เปิดของที่ร้านค่ะ เพราะมิ้นท์ดื่มของอีกยี่ห้อนึงประจำ เลยเอาของส่วนตัวไปเติมเอง  

โดยรวม ชอบนะคะ  อาหารราคาไม่แพง บรรยากาศใช้ได้ บริการดีพอใช้ค่ะ
